FI Euroopan unionin virallinen lehti L 167/46

KOMISSION ASETUS (EU) 2016/1003,

annettu 17 päivänä kesäkuuta 2016,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse abamektiinin, asekvinosyylin, asetamipridin, bentsovindiflupyrin, bromoksyniilin, fludioksoniilin, fluopikolidin, fosetyylin, mepikvatin, prokinatsidin, propamokarbin, proheksadionin ja tebukonatsolin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 16 artiklan 1 kohdan a alakohdan,

sekä katsoo seuraavaa:

(1) Abamektiinin, asetamipridin, bromoksyniilin, fludioksoniilin, propamokarbin, proheksadionin ja tebukonatsolin jäämien enimmäismäärät vahvistettiin asetuksen (EY) N:o 396/2005 liitteessä II. Asekvinosyylin, fluopikolidin, fosetyylin, mepikvatin ja prokinatsidin jäämien enimmäismäärät vahvistettiin kyseisen asetuksen liitteessä III olevassa A osassa. Bentsovindiflupyrille ei ole vahvistettu erityisiä jäämien enimmäismääriä eikä ainetta ole sisällytetty kyseisen asetuksen liitteeseen IV, joten siihen sovelletaan kyseisen asetuksen 18 artiklan 1 kohdan b alakohdassa vahvistettua oletusarvoa 0,01 mg/kg.

(2) Abamektiini-tehoainetta sisältävän kasvinsuojeluaineen käyttöä siemenhedelmiin, syötäväkuorisiin Cucurbitaceae-suvun vihanneksiin, kiinankaaliin, koodiin 0251000 kuuluviin ”salaatteihin ja salaattikasveihin”, pinaatteihin, silpimättömiin tarhapapuihin ja herneisiin sekä lehtiselleriin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Asekvinosyylin osalta tällainen hakemus tehtiin sen käytöstä kirsikoihin ja luumuihin. Asetamipridin osalta tällainen hakemus tehtiin sen käytöstä lehtikaaleihin. Bromoksyniilin osalta tällainen hakemus tehtiin sen käytöstä ruohosipuliin. Fluopikolidin osalta tällainen hakemus tehtiin sen käytöstä karhunvatukoihin, pinaatteihin ja vihannesportulakkoihin. Fosetyylin osalta tällainen hakemus tehtiin sen käytöstä karhunvatukoihin, mukulasellereihin ja salaattifenkoleihin. Mepikvatin osalta tällainen hakemus tehtiin sen käytöstä viljeltyihin sieniin. Propamokarbin osalta tällainen hakemus tehtiin sen käytöstä mukulasellereihin, vihannesportulakkoihin, lehtimangoldeihin, yrttisellereihin ja salaattifenkoleihin. Prokinatsidin osalta tällainen hakemus tehtiin sen käytöstä herukoihin ja karviaisiin. Tebukonatsolin osalta tällainen hakemus tehtiin sen käytöstä rukiiseen ja vehnään.

(4) Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus fludioksoniilin käytöstä ananaksiin ja proheksadionin käytöstä kirsikoihin. Hakija väittää, että kyseisten aineiden sallittu käyttö mainittuihin viljelykasveihin Yhdysvalloissa johtaa jäämämääriin, jotka ylittävät asetuksessa (EY) N:o 396/2005 vahvistetut jäämien enimmäismäärät, ja että korkeammat jäämien enimmäismäärät ovat tarpeen, jotta vältetään kaupan esteet näiden viljelykasvien tuonnissa.

(5) Asianomaiset jäsenvaltiot arvioivat nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.

(6) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit, tarkasteli etenkin kuluttajille ja tapauksen mukaan eläimille aiheutuvia riskejä ja antoi perustellut lausunnot ehdotetuista jäämien enimmäismääristä (2). Se toimitti lausunnot komissiolle ja jäsenvaltioille sekä julkisti ne.

(7) Elintarviketurvallisuusviranomainen totesi perustellussa lausunnossaan, että toimitetut tiedot abamektiinin käytöstä ”salaateissa ja salaattikasveissa” ja pinaatteissa eivät ole riittäviä uusien jäämien enimmäismäärien vahvistamiseksi. Sen vuoksi olisi säilytettävä voimassa olevat jäämien enimmäismäärät.

(8) Fosetyylin osalta elintarviketurvallisuusviranomainen suosittelee, että karhunvatukoille vahvistetaan jäämien enimmäismääräksi 100 mg/kg. Jäämien enimmäismäärien ekstrapoloinnista annettujen unionin voimassa olevien ohjeiden mukaisesti on aiheellista vahvistaa kyseinen jäämien enimmäismäärä myös vadelmille.

(9) Mepikvatin osalta tuoreet seurantatiedot osoittavat, että määritysrajan ylittäviä jäämiä esiintyy käsittelemättömissä viljellyissä sienissä. Tällaiset jäämät johtuvat mepikvatilla laillisesti käsiteltyjen olkien aiheuttamasta ristikontaminaatiosta. Elintarviketurvallisuusviranomainen ehdotti riskinhallinnasta vastaavien tahojen tarkasteluun kolmea eri jäämien enimmäismäärää näille tuotteille. Ne perustuvat Yhdistyneiden Kansakuntien elintarvike- ja maatalousjärjestön (FAO) suosittelemiin toimintatapoihin määritettäessä jäämien enimmäismääriä mausteissa tai vieraan tuotteen jäämien enimmäismääriä (3). Koska kuluttajiin kohdistuvaa riskiä ei ole, jäämien enimmäismäärä olisi kyseisten tuotteiden osalta vahvistettava asetuksen (EY) N:o 396/2005 liitteessä III tasolle, joka vastaa kaikkien näytteiden tulosten 99. persentiiliä. Tämä jäämien enimmäismäärä vahvistetaan olemaan tilapäisesti voimassa 31 päivään joulukuuta 2018. Mainitun päivämäärän jälkeen jäämien enimmäismäärä on 0,02* mg/kg, ellei sitä edelleen muuteta asetuksella viimeistään 30 päivänä huhtikuuta 2018 toimitettujen uusien tietojen valossa.

(10) Kaikista muista hakemuksista elintarviketurvallisuusviranomainen päätteli, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(11) Bentsovindiflupyrin osalta elintarviketurvallisuusviranomainen toimitti päätelmän tehoainetta sisältävien torjunta-aineiden riskinarviointia koskevasta vertaisarvioinnista (4). Tässä yhteydessä se suositteli asettamaan jäämien enimmäismäärät niin, että ne kattavat sekä hyvien maatalouskäytäntöjen mukaiset edustavat käyttötarkoitukset unionissa että Brasilian esittämät tuonnissa sallittavia enimmäismääriä koskevat pyynnöt. Komissio kuuli Euroopan unionin vertailulaboratorioita asianmukaisista määritysrajoista.

(12) Elintarviketurvallisuusviranomaisen perusteltujen lausuntojen ja päätelmän perusteella ja tarkasteltavana olevan asian kannalta merkitykselliset tekijät huomioon ottaen asianmukaiset muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.

(13) Sen vuoksi asetusta (EY) N:o 396/2005 olisi muutettava.

(14) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä kesäkuuta 2016. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla verkosta: http://www.efsa.europa.eu:

Reasoned opinion on the modification of the existing MRLs for abamectin in various crops. EFSA Journal 2015;13(7):4189 [27 s.].

Reasoned opinion on the modification of the existing maximum residue levels for acequinocyl in cherries and plums. EFSA Journal 2015;13(10):4259 [19 s.].

Reasoned opinion on the modification of the existing maximum residue levels for acetamiprid in leafy brassicas. EFSA Journal 2015;13(9):4229 [20 s.].

Reasoned opinion on the modification of the existing maximum residue level (MRL) for bromoxynil in chives. EFSA Journal 2015;13(11):4311 [18 s.].

Reasoned opinion on the setting of an import tolerance for fludioxonil in pineapples. EFSA Journal 2016;14(1):4372 [19 s.].

Reasoned opinion on the modification of the existing maximum residue level for fluopicolide in blackberries, spinaches and purslanes. EFSA Journal 2015;13(11):4260 [22 s.].

Reasoned opinion on the modification of the existing maximum residue level for fosetyl in blackberry, celeriac and Florence fennel. EFSA Journal 2015;13(12):4327 [20 s.].

Reasoned opinion on the modification of the existing maximum residue level for mepiquat in cultivated fungi. EFSA Journal 2015;13(11):4315 [25 s.].

Reasoned opinion on the modification of the existing maximum residue levels for proquinazid in currants and gooseberries. EFSA Journal 2015;13(11):4280 [18 s.].

Reasoned opinion on the modification of the existing MRLs for propamocarb in various crops. EFSA Journal 2015;13(11):4266 [19 s.].

Reasoned opinion on the setting of import tolerance for prohexadione in cherries. EFSA Journal 2015;13(12):4326 [16 s.].

Reasoned opinion on the modification of the existing maximum residue levels for tebuconazole in rye and wheat. EFSA Journal 2015;13(10):4262 [22 s.].

(3) FAO, 2009. Submission and evaluation of pesticide residues data for the estimation of Maximum Residue Levels in food and feed. Pesticide Residues. 2nd Ed. FAO Plant Production and Protection Paper 197, 264 s.

(4) Conclusion on the peer review of the pesticide risk assessment of the active substance benzovindiflupyr. EFSA Journal 2015;13(3):4043 [88 s.].